
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	5 octombrie 2015

	Nr.
	4c-7/114


R A P O R T

asupra proiectului de Lege pentru modificarea art.1 din Legea nr.49/1991 privind acordarea de indemnizaţii şi sporuri invalizilor, veteranilor şi văduvelor de război
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. PLx 86/2015 din 25 februarie 2015, cu dezbaterea pe fond, în procedură obişnuită, a proiectului de lege pentru modificarea art.1 din Legea nr.49/1991 privind acordarea de indemnizaţii şi sporuri invalizilor, veteranilor şi văduvelor de război.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.541/08.05.2014)

· avizul negativ al Comisiei juridice de disciplină şi imunităţi 
(nr.4c-11/223/10.03.2015)

· avizul favorabil al Comisiei pentru apărare, ordine publică şi siguranţă naţională (nr.4c-12/56/03.03.2015)

· avizul negativ al Comisiei pentru buget, finanţe şi bănci 
(nr.4c-2/166/14.05.2015)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/113/03.03.2015)
· punctul de vedere al Guvernului (nr.716/08.05.2015).
Proiectul de lege are ca obiect de reglementare modificarea art.1 din Legea nr.49/1991 privind acordarea de indemnizaţii şi sporuri invalizilor, veteranilor şi văduvelor de război, cu modificările şi completările ulterioare, în sensul dublării cuantumului indemnizaţiilor lunare acordate beneficiarilor acestei legi.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată.

La dezbaterile care au avut loc în şedinţa comisiei din 29 septembrie 2015 şi-au înregistrat prezenţa 23 deputaţi, din totalul de 24 membri ai comisiei.
Raportul comisiei a fost adoptat cu unanimitate de voturi.
Proiectul de lege a fost adoptat de Senat în şedinţa din 24 februarie 2015.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
- prin adoptarea Ordonanţei de urgenţă a Guvernului nr.9/2015 pentru modificarea Legii nr.44/1994 privind veteranii de război, precum şi unele drepturi ale invalizilor şi văduvelor de război şi a Legii nr.49/1991 privind acordarea de indemnizaţii şi sporuri invalizilor, veteranilor şi văduvelor de război a fost majorat cuantumul rentei acordate veteranilor şi a sporului pe care îl primesc invalizii şi veteranii de război.
- aplicarea măsurilor propuse atrage majorarea cheltuielilor bugetare, iar iniţiatorii nu precizează sursele financiare suplimentare necesare aplicării măsurii propuse, încălcând astfel dispoziţiile art.138 alin.(5) din Constituţia României, precum şi pe cele ale art.15 alin.(1) din Legea nr.500/2002 privind finanţele publice.
În cursul dezbaterilor, a fost prezentat un amendament, care, supus votului a fost respins. Acesta se regăsaeşte în anexa care face parte din prezentul raport.
PREŞEDINTE,



SECRETAR,


Adrian Solomon



Mihăiţă Găină
Întocmit,

Consilier parlamentar Sorina Szabo
ANEXA
Amendament respins:
	Nr. crt.
	Text iniţial
	Amendamentul propus 

 şi autorul acestuia
	Motivare amendamente
	Camera 

Decizională

	1.
	“Art.1. - Invalizilor de război, veteranilor de război şi văduvelor de război li se acordă o indemnizaţie după cum urmează:
a) invalizilor de război:

- 296 lei lunar, pentru marii mutilaţi şi cei încadraţi în gradul I de invaliditate;

- 264 lei lunar, pentru cei încadraţi în gradul II de invaliditate;

- 224 lei lunar, pentru cei încadraţi în gradul III de invaliditate;

b) veteranilor de război:

- 184 lei lunar;

c) văduvelor de război, dacă nu s-au recăsătorit:

- 184 lei lunar.

	Domnii deputaţi Horga Vasile şi Anton Doboş propun reformularea art.1 după cum urmează:

“Art.1. - Invalizilor de război, veteranilor de război şi văduvelor de război li se acordă o indemnizaţie reprezentând nivelul unui salariu minim pe economie, indexat cu următorii coeficienţi de multiplicare:

a) invalizilor de război:

- pentru marii mutilaţi şi cei încadraţi în gradul I de invaliditate: de 1,6 ori;
- pentru cei încadraţi în gradul II de invaliditate: de 1,4 ori;
- pentru cei încadraţi în gradul III de invaliditate: de 1,2 ori.

b) veteranilor de război: de 1,1 ori;

c) văduvelor de război, dacă nu s-au recăsătorit: de 1,0 ori.
	Argumente pentru susţinere:

Este necesară recunoaşterea meritelor celor care acum 70 de ani au luptat pentru libertatea noastră şi prin acordarea unei compensaţii financiare decente.
Argumente pentru respingere:

Măsurile propuse nu pot fi susţinute din punct de vedere financiar.

